Den 58-årige blev anholdt i forbindelse med en påsat brand i en skurvogn på havnen i Nykøbing i februar. Her havde vidner set den 58-årige smide en dunk ind i skurvognen, hvorefter den brød i brand. I første omgang nægtede manden sig skyldig, men nu har han erkendt, at det var ham der tændte ild i skurvognen. Samtidig har manden tilstået fem andre tilfælde af brandstiftelse, som politiet også sigter ham for. Tilståelsen er givet både til politirapporten og ved et indenretligt forhør, oplyser kriminalassistent Karl Tange, Midt- og Vestjyllands Politi til TV/MIDT-VEST. Den første brand, den 58-årige har erkendt, var i efteråret 2010. Her satte han ild til et halmlager ved Galtrup Efterskole i Øster Jølby på Mors. Manden har desuden erkendt påsatte brande i et sommerhus og i en grovvareforretning. Der er ikke kommet personer til skade ved nogle af brandene. Den 58-årige mand fra Nykøbing har været fængslet siden februar. Det er stadig ikke besluttet, hvornår retssagen mod manden begynder. Foreløbigt venter politiet og anklagemyndigheden på at få den 58-årige mentalundersøgt. I løbet af vinteren har der været omkring 12-13 påsatte brande på Mors.

Opsummering:
En 58-årig mand fra Nykøbing har erkendt, at det er ham, der står bag seks påsatte brande på Mors, oplyser TV/MIDT-VEST.